作者:葛長庚
標題:沁園春
內容:且說羅浮，自從石洞，水簾以還。是向時景泰，初來卓錫，舊家勾漏，曾此修丹。藥院空存，鐵橋如故，上更有朱仙朝鬥壇。飛雲頂，在石橋高處，杳靄之間。山前。拾得清閒。也分我煙霞數畝寬。自竹橋人去，青蓮馥郁，柴門閉了，綠柳迴環。白酒初篘，清風徐至，有桃李時新飣幾盤。仙家好，這許多快活，做甚時官。